 Arimaha noocan oo kale ahna waa wax iska caadiya waxaadna ogaataa qof kasta oo doonaya inuu wax sameeyo in ficilka uu sameynayo uu u haysto marmarsiinyo badan oo macquul uga dhigaysa naftiisa inuu hawshaas uu goaansaday uu fuliyo isla markaana uu ku dhaqaaqo, tusaale haddii aan u soo qaadanno qofka burcadka ah ee doonaya inuu dhaco Bangi, isagoo og inuu dambiile yahay haddana waxa uu isku dhiiri geliyaa oo uu sambabadiisa ka buuxsadaa in ay sax tahay inuu Bangiga dhaco, isagoo cuskanaya tiirar mala awaal ah oo naftiisu u sawirtay sida isagoo isu sheegi kara Maadaama aadan shaqo haysan, hantiilana aadan ahayn waa sax inaad wax dhacdo ama dadka bangiyada lacagta dhigtay waxay markoodii horeba ku kasbadeen hantidan qaab khladan, sidaa daraadeed ayay kuu bannaan tahay inaad dhacdo, sidaas oo kale markii uu Bush weerarayay dalka Ciraaq, waxaa jiray sababo iyo tiirar uu u cuskanayay weerarkii uu ku ekeeyey dalkii Ciraaq, sababahaas oo ay ka mid ahaayeen in Ciraaq ay haysato hub khatar ah iyo arimo kale, taas oo run ahaantii aan sal iyo raad midna lahayn, ula jeedada weerarkuna uu ahaa wax ka duwan wixii dunida loo sheegay. 